# Δημήτριος Καλλέργης

### Από τη Βικιπαίδεια, την ελεύθερη εγκυκλοπαίδεια

Ο Δημήτριος Καλλέργης

Ο Δημήτριος Καλλέργης (1803-1867) ήταν στρατιωτικός, πολιτικός και ένας απο τους σημαντικότερους πρωταγωνιστές της επανάστασης της 3ης Σεπτεμβρίου.

Γεννήθηκε στην Κρήτη και ήταν γόνος εύπορης Βυζαντινής οικογένειας. Στάλθηκε νεαρός στη Ρωσία, στον θείο του, Νεσελρόντε, υπουργό εξωτερικών του Τσάρου. Σπούδασε ιατρική στην Αγία Πετρούπολη και στην Βιέννη αλλα εγκατέλειψε τις σπουδές του για να πάει να πολεμήσει στην επαναστατημένη Ελλάδα. Πήρε μέρος σε διάφορες μάχες, αλλά μάχη του Φαλήρου τραυματίστηκε. Μετά την απελευθέρωση υπηρέτησε ως αξιωματικός του ιππικού. Διατέλεσε υπασπιστής του Φαβιέρου, του Καποδίστρια, του Όθωνα και του Γεωργίου Α'. Το 1843 πήρε μέρος στην "Επανάσταση της 3ης Σεπτεμβρίου", γι' αυτό και ο Δήμος Αθηναίων του δώρισε τιμητική σπάθη. Είχε εκλεγεί πληρεξούσιος στην Εθνοσυνέλευση του 1843 ενώ είχε αποκτήσει και τον βαθμό του υποστράτηγου. Το 1845 ύστερα απο αυλικές ραδιουργίες παύθηκε απο τον στρατό και αποχώρησε στην Κέρκυρα και απο εκεί στο Λονδίνο, όπου απέκτησε φιλικές σχέσεις με τον Ναπολέοντα Γ'. Το 1854 χρημάτισε υπουργός Εξωτερικών αλλά και Στρατιωτικών στην κυβέρνηση Μαυροκορδάτου. Το 1861 διορίστηκε πρέσβης της Ελλάδος στο Παρίσι.

## [Επεξεργασία] Η συμμετοχή του στην Επανάσταση της 3ης Σεπτεμβρίου 1843

Ο Καλλέργης ήταν οπαδός του Ρωσικού κόμματος και κατά συνέπεια αντίθετος με την πολιτική του Όθωνα. Τον Αύγουστο του 1843 μυήθηκε[1] από τον Μακρυγιάννη στο κίνημα, στο οποίο ανέλαβε το στρατιωτικό μέρος.

Τα μεσάνυχτα της 2ης Σεπτεμβρίου ο Καλλέργης, αφού εξαπάτησε τους κατασκόπους της Βαυαρικής αυλής, συγκάλεσε το ιππικό σύνταγμα. Εκεί ο Καλλέργης εξέθεσε την κρισιμότητα της κατάστασης, στην οποία βρισκόταν το κράτος, και την ανάγκη της άμεσης επέμβασης του στρατού. Στη μία τα μεσάνυχτα ο Καλλέργης διέσχισε με 2000 στρατιώτες τους δρόμους της Αθήνας και περικύκλωσε το παλάτι ενω ταυτόχρονα είχε δώσει εντολή να ανοίξουν την φυλακή του Μεντρεσέ και να απελευθερώσουν τους κρατουμένους. Παράλληλα είχε στείλει στρατιωτικά αποσπάσματα να καταλάβουν τα υπουργεία, την Εθνική τράπεζα, το Δημόσιο ταμείο, το νομισματοκοπείο και ένα σώμα του ιππικού για να ελευθερώσει τον Μακρυγιάννη[2]. Με διαταγή του φυλακίστηκαν ο υπουργός Στρατιωτικών Βλαχόπουλος και ο υπασπιστής του Όθωνα Γαρδικιώτης Γρίβας.

Αναμφίβολα ο Δημήτριος Καλλέργης έπαιξε καθοριστικό ρόλο στην "Επανάσταση της 3ης Σεπτεμβρίου". Χαρακτηρίστικό είναι το σχόλιο ιστορικού της εποχής: Χωρίς τον Μακρυγιάννη και τον Μεταξά η επανάσταση δεν θα γινόταν. Χωρίς τον Καλλέργη η επανάσταση πολύ απλά δεν θα πετύχαινε.

Απεβίωσε στην Αθήνα, σε ηλικία 64 ετών.

## [Επεξεργασία] Παραπομπές

1. ↑ Για τον λόγο αυτό(της μύησης), είχαν καταφέρει να τον μεταθέσουν απο το Άργος στην Αθήνα
2. ↑ Τμήμα της χωροφυλακής είχε περικυκλώσει το σπίτι του Μακρυγιάννη

Ανακτήθηκε από "http://el.wikipedia.org../../../%CE%B4/%CE%B7/%CE%BC/%CE%94%CE%B7%CE%BC%CE%AE%CF%84%CF%81%CE%B9%CE%BF%CF%82_%CE%9A%CE%B1%CE%BB%CE%BB%CE%AD%CF%81%CE%B3%CE%B7%CF%82_93f9.html"

Κατηγορίες: Έλληνες πολιτικοί | Έλληνες στρατιωτικοί | Γεννήσεις το 1803 | Θάνατοι το 1867 | Υπουργοί Εξωτερικών της Ελλάδας | Υπουργοί Στρατιωτικών της Ελλάδας

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Deutsch
- English
- Русский